Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
8 Jehanɛ ɔ, nyɛmimɛ, wa suɔ nɛ nyɛɛ le Mawu dloomi ɔ nɛ a kɛ ha Makedonia asafo ɔmɛ ɔ he nɔ́ ko.
2 Benɛ a kɛ ka ngua ko ngɛ kpee ngɛ piimi mi ɔ, bua jɔmi babauu nɛ a ná kɛ ohia nɛ mi kuɔ nɛ ye mɛ ɔ ha nɛ a nɔ nɔ́ hami faa a hiɛ babauu kɛ be nɔ.
3 Ejakaa a ha ngɛ nɔ́ nɛ a ngɛ ɔ nya, ee, i ngɛ odase yee, a ha pe bɔ nɛ a ngɛ ɔ po,
4 be mi nɛ ngɛ mɛ nitsɛmɛ a suɔmi nya a, a ya nɔ nɛ a ngɛ wɔ pɛɛ kpae wawɛɛ kaa wa ha mɛ he blɔ nɛ a je mi mi jɔmi mi kɛ ha nɔ́ ko, konɛ a ná ni klɔuklɔu ɔmɛ a nɔ pɛnemi sɔmɔmi ɔ mi blɔ fa mi nɔ́ ɔ.
5 Nɛ pi bɔ nɛ wa hyɛ blɔ ɔ kɛkɛ, se kekleekle ɔ, a ngɔ a he kɛ ha Nyɔmtsɛ ɔ kɛ wɔ hulɔ ngɛ Mawu suɔmi nya.
6 Enɛ ɔ he ɔ, wa wo Tito he wami kaa kaa bɔ nɛ e je ní tsumi nɛ ɔ sisi ngɛ nyɛ kpɛti ɔ, e sa nɛ e gbe mi mi jɔmi mi nɔ́ hami nɛ ɔ nɔuu hu nya ngɛ nyɛ blɔ fa mi.
7 Se kɛ̃ ɔ, kaa bɔ nɛ nyɛ ngɛ nɔ́ fɛɛ nɔ́ kɛ be nɔ, nɛ ji hemi kɛ yemi kɛ munyu tumi kɛ nile kɛ gɛjɛmi tsuo kɛ suɔmi nɛ wa ngɛ ha nyɛ ɔ, nyɛ ná mi mi jɔmi mi nɔ́ hami nɛ ɔ hu kɛ be nɔ.
8 I ngɛ enɛ ɔ dee, pi kita nɛ i ngɛ nyɛ woe, mohu ɔ, konɛ ma kɛ ha nɛ nyɛɛ le mɔde nɛ ni kpahi ngɛ bɔe, nɛ́ ma kɛ ka nyɛ suɔmi ɔ nɛ ma hyɛ kaa e ji nitsɛnitsɛ lo.
9 Ejakaa nyɛ le wa Nyɔmtsɛ Yesu Kristo dloomi ɔ, kaa e ngɛ mi kaa niatsɛ ji lɛ mohu lɛɛ, se e ba plɛ ohiatsɛ ngɛ nyɛ he je, konɛ nyɛ ba pee niatsɛmɛ kɛ gu e we ohia a nɔ.
10 Nɛ ngɛ enɛ ɔ mi ɔ, i ngɛ ye juɛmi tsɔɔe: Enɛ ɔ he ngɛ se nami kɛ ha nyɛ, akɛnɛ jeha nɛ be ɔ, pi kaa nyɛ je e peemi sisi kɛkɛ, se mohu nyɛ tsɔɔ hu kaa nyɛ suɔ kaa nyɛ maa pee ɔ he je.
11 Enɛ ɔ he ɔ, amlɔ nɛ ɔ, nyɛɛ gbe nɔ́ nɛ nyɛ je sisi ɔ hu nya konɛ nyɛɛ je níhi nɛ nyɛ ngɛ ɔ mi kɛ gbe nɔ́ nɛ nyɛ suɔ wawɛɛ kaa nyɛ maa pee ɔ nya.
12 Ejakaa kekleekle ɔ, ke nɔ ko suɔ wawɛɛ nɛ e je nɔ́ nɛ e ngɛ ɔ mi kɛ ha se pi nɔ́ nɛ e be ɔ mi ɔ, lɔ ɔ lɛ saa nɔ hɛ mi saminya.
13 Ejakaa i sume nɛ ma ha nɛ e pee gbɔjɔɔ kɛ ha ni kpahi nɛ nyɛɛ lɛɛ níhi a mi nɛ wa kɛ ha nyɛ;
14 mohu ɔ, bɔ nɛ pee nɛ a sɔ fiee ɔ, nyɛ nɔ́ nɛ e be nɔ amlɔ nɛ ɔ nɛ e tsu a hiami ɔ he ní, konɛ mɛ hu a nɔ́ nɛ e be nɔ ɔ nɛ e tsu nɔ́ nɛ nyɛ be ɔ he ní, bɔ nɛ pee nɛ a sɔ fiee.
15 Kaa bɔ nɛ a ngma a: "Nɔ nɛ e ngɛ babauu ɔ, e ná we babauu tsɔ, nɛ nɔ nɛ e ngɛ bɔɔ ɔ, pi kaa e nɔ́ ɔ pi kulaa."
16 Amlɔ nɛ ɔ, sina ha Mawu kaa e ngɔ nyɛ he susumi nɛ mi wa nɛ ɔ nɔuu kɛ wo Tito tsui mi,
17 ejakaa ngɛ anɔkuale mi ɔ, e pee he wami womi ɔ he nɔ́ ko, se akɛnɛ e suɔ wawɛɛ he je ɔ, e ma nyɛ ngɔ ngɛ lɛ nitsɛ e suɔmi nya.
18 Se wa ngɛ nyɛminyumu ko tsɔe kɛ piɛɛ e he, nyɛminyumu nɛ ɔ yi jemi ngɛ sane kpakpa a he ɔ gbɛ fĩa asafo ɔmɛ tsuo a mi.
19 Pi lɔ ɔ pɛ kɛkɛ, se mohu asafo ɔmɛ hla lɛ hu kaa e piɛɛ wa he ngɛ wa blɔ hiami ɔ mi be mi nɛ wa ngɔ mi mi jɔmi nike ní nɛ ɔ kɛ ngɛ hae konɛ wa kɛ wo Nyɔmtsɛ ɔ hɛ mi nyami, nɛ́ wa kɛ ma nɔ mi kaa wa suɔ wawɛɛ kaa wa maa ye bua a.
20 Wa pee jã konɛ adesa ko nɛ e ko na tɔmi ko ngɛ wa he ngɛ nɔ́ nɛ nihi je a tsui mi nɛ a kɛ ha faa nɛ wa ngɛ gbae nɛ ɔ he.
21 Ejakaa wa 'tsuɔ nɔ́ fɛɛ nɔ́ he ní ngɛ anɔkuale yemi mi, pi ngɛ Yehowa hɛ mi pɛ kɛkɛ, se mohu, ngɛ adesahi hu a hɛ mi.'
22 Jehanɛ se hu ɔ, wa ngɛ wa nyɛminyumu nɛ wa ka lɛ si abɔ nɛ wa na kaa e bɔɔ mɔde ngɛ sanehi fuu a mi ɔ tsɔe kɛ ngɛ a he piɛɛe, se amlɔ nɛ ɔ, e bɔɔ mɔde wawɛɛ pe kekle ɔ ngɛ e hɛ nɛ e kɛ fɔ nyɛ nɔ wawɛɛ ɔ he je.
23 Se ke nyɛ ngɛ sane bimi ko ngɛ Tito he ɔ, e ji ye he piɛɛlɔ kɛ nyɛmi nɛ i kɛ lɛ tsuɔ ní konɛ e hi ha nyɛ; aloo ke nyɛ ngɛ sane bimihi ngɛ wa nyɛminyumu ɔmɛ a he ɔ, a ji asafohi a bɔfohi kɛ Kristo hɛ mi nyami.
24 Enɛ ɔ he ɔ, nyɛ ha nɛ a na níhi nɛ tsɔɔ kaa nyɛ suɔ mɛ ɔ, nɛ nyɛɛ tsɔɔ asafo ɔmɛ nɔ́ he je nɛ wa fĩa ngɛ nyɛ he ɔ.